**О Б Щ И Н С К И С Ъ В Е Т - К А Р Л О В О**

**Р Е Ш Е Н И Е**

**№ 719**

ВЗЕТО С ПОИМЕННО ПИСМЕНО ГЛАСУВАНЕ,

ПРОВЕДЕНО НА **15.09.2017 година**

**ОТНОСНО: т. 3 на Решение № 683, взето с поименно писмено гласуване, проведено на 28.08.2017 год. на Общински съвет Карлово.**

**ПО ПРЕДЛОЖЕНИЕ НА: инж. Теодор Делков Шойлеков –**

**Председател на Общински съвет Карлово**

На основание чл. 45, ал.9 от Закона за местното самоуправление и местната администрация, предвид изложеното в предложение № 00-304-17 от 11.09.2017 год., Общински съвет Карлово

**Р Е Ш И :**

Потвърждава т.3 на Решение № 683, взето с поименно писмено гласуване, проведено на 28.08.2017 год.

**МОТИВИ:** С писмо изходящ № АК-01-219≠2 от 08.09.2017 год., г-жа Евелина Апостолова – Временно изпълняващ длъжността Областен управител на област Пловдив, съгласно Заповед за заместване № ЧР-04-13 от 05.09.2017 г. ни връща за ново обсъждане и съобразяване със законовите изисквания на Решение № 683, взето с поименно писмено гласуване, проведено на 28.08.2017 г. на Общински съвет Карлово, в частта му по т.3.

Същото, в посочената част, е незаконосъобразно поради следните съображения:

С Решение № 683, на основание чл.21, ал.1, т.23 и т. 6 от Закона за местното самоуправление и местната администрация, Общински съвет Карлово

1. Одобрява Стратегията за местно развитие на територията на Община Карлово, основана на подхода Водено от общностите местно развитие (ВОМР) – Приложение № 3;
2. Упълномощава Председателя на Общински съвет - Карлово да подпише декларация, че стратегията за ВОМР е разработена въз основа на местните потребности и потенциал и съответства на политиките на национално, регионално и местно ниво, включително и с политиките по десегрегация и деинституционализация;

**3.** Да се предоставят средства на Сдружение „Местна инициативна група Карлово“ в размер на **33 995.44 лв**., а именно - 3.5 %, от размера на финансовия ресурс по подмярка 19.4 за управление на изпълнението на стратегията за Водено от общностите местно развитие по подмярка 19.2. „Прилагане на операции в рамките на стратегии за Водено от общностите местно развитие”.

Така приетото решение, в частта му по т.3, е взето при съществено нарушение на административнопроизводствените правила за квалифицирано мнозинство, установени с разпоредбата на чл.27, ал.4 от ЗМСМА.

Съгласно чл.27, ал.4 от ЗМСМА, решенията на общинския съвет по чл.21, ал.1, т. 1, 2, 3, 6, 7, 8, 9, 10, 16, 17 и 20 и по чл.21а, ал. 3 от същия закон се вземат с мнозинство повече от половината от общия брой на съветниците. В конкретния случай, видно от посоченото в него правно основание, Решение № 683, в частта му по т.3, е прието по т.6 на чл.21, ал.1 от ЗМСМА. Според чл.21, ал.1, т.6 от ЗМСМА, общинския съвет приема и изменя годишния бюджет на общината, осъществява контрол и приема отчета за изпълнението му. При изчисляване на мнозинство за вземане на решение от колективен административен орган, осъществяващ правно регламентирана административна дейност, следва да се прецени налице ли е минималният брой от членовете на органа, подкрепили решението, за да се счита то за прието. При преценка за наличие на мнозинство, математическият резултат винаги трябва да е цяло число, защото не е възможно решение на колективен орган на управление да се приема с мнозинство от половин глас, Ако при изчисляване на мнозинството числото не е цяло, то следва да се закръгли на следващата по – голяма величина.

Противоречието с нормата по чл.27, ал.4 от ЗМСМА се изразява в това, че общинският съвет не е приел горепосоченото решение, в частта му по т.3, с предвиденото от закона квалифицирано мнозинство от повече от половината от общия брой на съветниците. Общият брой на съветниците в Общински съвет Карлово е 33. Половината от общия брой общински съветници е числото 16,5. Понеже математическият резултат 16,5 не удовлетворява правните изисквания при формиране на волята на колективния орган, тъй като няма как половин глас да надделее при вземането на решението, то това число следва да се закръгли до следващата по – голяма величина 17, от което следва, че половината от общия брой 33 общински съветници са 17 души, а не 16,5. Повече от половината от общия брой на съветниците, съгласно чл.27, ал.4 от ЗМСМА, са 18 съветници, гласовете на които са необходими за приемането на решението. В конкретния случай, за приемане на решението, в частта му по т. 3, със „ЗА” са гласували едва 17 съветници. За да съответства решението, в частта му по т.3, на посочената законова разпоредба, то трябва да се прегласува в тази част, като, за да се счита за валидно прието, за него трябва да са гласували поне 18 общински съветници със „ЗА”.

Налице е съществено нарушение на административнопроизводствени правила, което е самостоятелно основание за незаконосъобразност на административния акт по аргумент на чл. 146, ал.3 от Административнопроцесуалния кодекс /АПК/.

**ПРЕДСЕДАТЕЛ на**

**Общински съвет Карлово:**

**инж. ТЕОДОР ШОЙЛЕКОВ**